**Údarás na Gaeltachta: Athbhreithniú 2015**

**Lánchosc 18 Eanáir 1.00r.n.**

**Ráiteas eisithe ag Anna Ní Ghallachair, Cathaoirleach agus Steve Ó Cúláin, Príomhfheidhmeannach, Údarás na Gaeltachta**

* **533 post nua cruthaithe in 2015**
* **Glanmhéadú suntasach de 215 post lánaimseartha**
* **An leibhéal is lú post a cailleadh riamh**
* **7,869 post i gcliantchomhlachtaí ag deireadh na bliana**
* **Tograí nua ceadaithe ina gcruthófar os cionn 580 post, le hinfheistíocht de €57m**
* **Ceanneagraíochtaí ag ullmhú pleananna teanga dá Limistéir Pleanála Teanga**

**Súil Siar ar 2015**

Cruthaíodh 533 post nua lánaimseartha i gcliantchomhlachtaí an Údaráis in 2015. Bhí glanmhéadú suntasach de 215 post lánaimseartha i gceist, an glanmhéadú is airde ó bhí 2005 ann. Bhí 7,869 post i gcomhlachtaí a fuair tacaíocht ón Údarás ag deireadh na bliana, is é sin 7,268 post lánaimseartha agus 601 post páirtaimseartha.

Tharla an glanmhéadú ard de bharr cliantchomhlachtaí a bheith ag forbairt agus ag cur leis an fhostaíocht, comhlachtaí nuabhunaithe ag teacht chun cinn agus an líon an-íseal post a cailleadh le linn na bliana. Bhí titim shuntasach ar an líon post a cailleadh, ísliú de 50% ar an méid a cailleadh in 2014, agus an ráta caillteanais post is lú riamh.

**Fostaíocht sa Ghaeltacht**
Tharla an fás san fhostaíocht den chuid is mó i gcomhlachtaí i nGaeltachtaí Dhún na nGall agus na Gaillimhe in 2015. Tá an bonn fostaíochta i gcomhlachtaí Gaeltachta anois ag leibhéal seasmhach; tá siad níos iomaíche agus tá líon níos airde díobh dírithe ar easpórtáil. Tháinig ardú ar an leibhéal fostaíochta i gcomhlachtaí a bhí ag feidhmiú sna hearnálacha cógaisíochta, feistí leighis, bia agus saindéantúsaíochta le linn na bliana. Tharla laghduithe poist den chuid is mó i bhfiontair atá ag feidhmiú sna hearnálacha seirbhísí agus déantúsaíochta traidisiúnta.

Dúirt an tAire Stáit do Ghnóthaí Gaeltachta, Joe Mc Hugh TD “Is scéal thar a bheith dearfach na torthaí seo atá á bhfógairt ag an Údarás inniu. Léiríonn na figiúirí go raibh 215 duine breise ag obair i gcomhlachtaí Gaeltachta ag deireadh 2015 i gcomparáid leis an bhliain roimhe sin. Tá an fás san fhostaíocht le feiceáil den chuid is mó i gcomhlachtaí atá ag easpórtáil agus taispeánann na figiúirí seo go bhfuil ag éirí le straitéis an Údaráis tacú le comhlachtaí Gaeltachta díriú ar easpórtáil.”

Ag teacht leis na hiarrachtaí atá ar siúl ag an Rialtas maidir le dlús a chur le fostaíocht sna réigiúin agus mar atá leagtha amach aige ina Phlean Gníomhaíochta d’Fhostaíocht, thug Príomhfheidhmeannach an Údaráis, Steve Ó Cúláin, le fios gur tharla os cionn leath de na glanmhéaduithe poist i nGaeltacht Dhún na nGall, is é sin 116 post. “Tá an tÚdarás ag díriú go leor dá acmhainní ar Ghaeltacht Dhún na nGall le breis agus bliain anuas de bharr an líon ard post a cailleadh sa cheantar in 2014. Tá áthas orainn a fheiceáil go bhfuil borradh tagtha faoi chúrsaí gnó sa cheantar de thoradh na hoibre sin. Tá bonn láidir faoi na comhlachtaí agus tá roinnt acu ag tabhairt faoi fhorbairtí nua, tá an infheistíocht atá déanta san infreastruchtúr gnó go háitiúil ag mealladh tograí nua, agus tá fás ar an líon fiosrúchán gnó atá á láimhseáil againn don cheantar. Tá áthas orainn freisin a bheith in ann tacú le Randox Teo tabhairt faoi na forbairtí suntasacha atá beartaithe acu sna blianta beaga amach romhainn.”

Dúirt an Príomhfheidhmeannach gur ábhar dóchais an líon gnóthaí nua a bunaíodh ar fud na Gaeltachta in 2015. “Bunaíodh 30 gnó nua anuraidh agus ag deireadh na bliana bhí os cionn 60 duine fostaithe sna fiontair sin. Tá sé soiléir don Údarás go bhfuil deiseanna ann le tograí nua a mhealladh agus tá sé tábhachtach go leanfar leis na hiarrachtaí le hinfheistíocht sheachtrach agus intíre a mhealladh le fostaíocht a chruthú. Tá forbairt ar infreastruchtúr fisiceach agus gnó agus ar sholáthar seirbhísí iomaíoch leathanbhanda lárnach i gcur chun cinn na n-iarrachtaí sin.”

 Thagair sé chomh maith don athstruchtúrú atá déanta ar earnáil na mara i ndeisceart Chonamara le dhá bhliain anuas. “Tá sé soiléir anois gurb é an modh is éifeachtaí leis an tionscal seo a fhorbairt ná trí phlean bainistíochta cuan aonair leis an bhuntáiste is fearr a fháil do phobail bheaga Ghaeltachta cois cósta.”, a dúirt sé.

**Os cionn 580 post nua ceadaithe don Ghaeltacht in 2015**

Anuraidh, cheadaigh Údarás na Gaeltachta líon tograí nua ina gcruthófar 586 post agus ina ndéanfar infheistíocht iomlán mheasta de €57 milliún de réir mar a dhéantar forbairt ar na tograí sin sna cúpla bliain amach romhainn. Ag cur san áireamh go raibh fócas faoi leith á dhíriú ag an Údarás ar Ghaeltacht Dhún na nGall anuraidh, is do thograí a bheidh ag forbairt sa cheantar seo is mó a ceadaíodh poist. Is comhlachtaí sna hearnálacha feistí leighis, saindéantúsaíochta, bia agus seirbhísí is mó atá le forbairt.

**Tuilleadh fáis tagtha ar thionchar eacnamaíoch chliantchomhlachtaí an Údaráis**
Taispeánann taighde ABSEI[[1]](#footnote-1) a rinneadh in 2015 go raibh díolachán iomlán de €843 milliún ag cliantchomhlachtaí an Údaráis. D’fhás easpórtáil 12% go €525 milliún, sin cóimheas easpórtáil le díolachán ag 62%. Tá tionchar suntasach ag comhlachtaí Gaeltachta ar gheilleagar na Gaeltachta agus na tíre. Caitear 73% den chaiteachas ar sheirbhísí Éireannacha, is é sin €388 milliún de chaiteachas díreach i ngeilleagar na hÉireann. D’íoc na cliantchomhlachtaí párolla de €192 milliún, le €41,000 mar mheán-phá an fhostaí sna comhlachtaí le 10 nó níos mó fostaithe iontu, meadú de 5% ar an bhliain roimhe.

**Scéimeanna Sóisialta Fostaíochta**

Tá ról agus tionchar tábhachtach ag na scéimeanna fostaíochta sóisialta, atá á mbainistiú ag an Údarás, ag cur taithí oibre agus oiliúint ar fáil do phobal na Gaeltachta. Anuraidh bhí os cionn 1,000 rannpháirtí agus 50 saoiste fostaithe ar 47 scéim ar fud na Gaeltachta.[[2]](#footnote-2) In 2015 thosaigh 387 rannpháirtí nua ar na scéimeanna agus chríochnaigh 397 rannpháirtí a dtréimhse ar scéim.

**Gníomhaíochtaí Pleanála Teanga**

Rinneadh tuilleadh dul chun cinn maidir leis an phróiseas pleanála teanga agus fógraíodh naoi gcinn eile de Limistéir Pleanála Teanga (LPT) le linn na bliana. Fógraíodh ceithre cinn i mí Feabhra agus roghnaíodh ceithre Cheanneagraíocht le dul i mbun oibre sna ceantair sin.  Fógraíodh cúig LPT eile ag deireadh Mheán Fómhair agus tá measúnú á dhéanamh ar na hiarratais a fuarthas agus fógrófar cúig Cheanneagraíocht eile go luath. Fágann sé sin anois go mbeidh 18 gCeanneagraíocht i mbun oibre ag ullmhú pleananna teanga in 2016. Táthar ag súil go mbeidh pleananna teanga á gcur faoi bhráid an Aire le faomhadh i gcás 9 gcinn de na LPT i lár na bliana seo.

D’aontaigh an tÚdarás agus Foras na Gaeilgecóras oibre maidir le feidhmiú an phróisis pleanála teanga sna Bailte Seirbhíse Gaeltachta i gcomhar leis an Roinn Ealaíon, Oidhreachta agus Gaeltachta agus cuirfear tús leis an phróiseas le cruinnithe eolais sna trí bhaile atá roghnaithe go luath. D’fhorbair an tÚdarás réimse d’acmhainní tacaíochta le cur leis an fheasacht i measc phobal na Gaeltachta faoin phróiseas pleanála teanga. Cuireadh leabhráin agus áiseanna eolais ar fáil atá dírithe ar thuismitheoirí atá ag tógáil clainne le Gaeilge. Tá sé i gceist cur leis an réimse ábhair de réir a chéile agus tabhairt faoi fheachtas feasachta le húsáid na Gaeilge a chur chun cinn le linn 2016.

Thug an Roinn Oideachais agus Scileanna faoi phróiseas athbhreithnithe ar an soláthar oideachais i scoileanna Gaeltachta i rith na bliana. Lena chois sin, d’eagraigh an Roinn Ealaíon, Oidhreachta agus Gaeltachta próiseas comhairliúcháin faoin Straitéis 20 Bliain don Ghaeilge 2010-2030 ag deireadh na bliana le súil siar a chaitheamh ar an méid atá déanta chomh maith le breathnú chun tosaigh ar an tréimhse cúig bliana atá romhainn.

Ag tagairt don athbhreithniú seo, dúirt Cathaoirleach an Údaráis, Anna Ní Ghallachair, “Bhí ról lárnach ag an Údarás san obair seo. I measc nithe eile, d’eagraigh sé trí sheisiún sa Ghaeltacht le deis a thabhairt do phobal na Gaeltachta a dtuairimí faoi na moltaí polasaí faoin soláthar oideachais i scoileanna Gaeltachta a chur i láthair fheidhmeannaigh shinsearacha na Roinne Oideachais agus Scileanna. Fáiltíonn muid fosta roimh an phróiseas comhairliúcháin faoin Straitéis 20 Bliain don Ghaeilge 2010-2030 a d’eagraigh an Roinn Ealaíon, Oidhreachta agus Gaeltachta ag deireadh na bliana. Tá súil ag an Údarás go leagfar síos tosaíochtaí praiticiúla, réalaíocha, intomhaiste don tréimhse cúig bliana ó 2016 ar aghaidh de thoradh an chomhairliúcháin agus na díospóireachta.”

Dúirt sí, “Ó thosaigh cur i bhfeidhm an phróisis phleanála teanga sa Ghaeltacht, is léir go bhfuil na pobail ag tabhairt faoin obair go fonnmhar, dúthrachtach agus iad i gcomhpháirtíocht leis an Stát chun dul i ngleic le dúshlán na Gaeilge ina gceantar. Tá bunús maith oibre leagtha síos ach tá an tréimhse cúig bliana atá romhainn criticiúil má tá toradh le bheith ar an méid atá curtha i gcrích go dtí seo. Beidh gá le straitéis chomhordaithe shoiléir, chomh maith le hacmhainní cuí, chun tógáil ar an bhunsraith atá leagtha síos go dáta agus le cinntiú go mbeidh rath ar an obair. Is cur chuige chomhtháite a bheidh i gceist leis na pleananna teanga, áit a mbeidh an Ghaeilge fite fuaite i ngach réimse de shaol an phobail: sa saol sóisialta, i saol eacnamaíoch na gceantar, agus sa chóras oideachas. Tá pobal láidir inmharthana riachtanach má tá rath le bheith ar an Ghaeltacht mar phobal teanga faoi leith.”

**Fócas do 2016**

De thairbhe díograis agus seasmhacht ár gcliantchomhlachtaí, tá téarnamh suntasach le feiceáil anois sa Ghaeltacht. Ba mheasa an ghéarchéim eacnamaíoch sa Ghaeltacht de bharr go bhfuil sí lonnaithe den chuid is mó i gceantair atá scoite amach. Creideann an tÚdarás go láidir, in ainneoin na constaice seo, gur féidir níos mó fostaíochta a chruthú sa Ghaeltacht ach an tacaíocht chuí a bheith ar fáil. Trí leanúint lenár gcur chuige comhoibríoch i gcothú fiontraíochta sna réigiúin ar fad, is féidir linn tuilleadh post a chruthú sna blianta beaga amach romhainn.

Is dúshlán don eagraíocht é tógáil ar rath ár gcuid cliant agus díriú ar fhás earnálacha ina bhfuil poitéinseal faoi leith, ar nós acmhainní nádúrtha, eolaíochtaí beatha, innealtóireacht, seirbhísí trádála idirnáisiúnta agus turasóireacht. Má bhaintear an leas is fearr as na hearnálacha seo agus an tacaíocht chuí á chur ar fáil, feicfear méadú suntasach i líon na bpost a chruthófar faoi 2020.

Don bhliain amach romhainn beidh an tÚdarás ag díriú ar fhorbairt a dhéanamh ar acmhainní nádúrtha na Gaeltachta, ar nós acmhainní mara, turasóireacht chultúrtha, forbairtí teangabhunaithe agus fuinneamh in-athnuaite. Cuirfear béim faoi leith ar fhorbairt thograí breisluacha bia sa chomhthéacs seo. Beidh céimeanna á nglacadh le tógáil ar dhúshraith na gcomhlachtaí atá ag feidhmiú in earnálacha a bhaineann le teicneolaíochtaí nua, idir theicneolaíocht faisnéise agus bhitheicneolaíocht. Díreofar ar theagmháil a chruthú agus a chothú le diaspóra na Gaeltachta ar fud an domhain le taithí, scileanna nó infheistíocht a mhealladh abhaile.

Cuirfear na chéad phleananna teanga faoi bhráid an Aire le faomhadh le linn 2016 agus fáiltíonn an tÚdarás roimh an dúshlán nua a bhainfidh le cur i bhfeidhm na bpleananna sin sna seacht mbliana amach romhainn. Cuirfear tacaíocht ar fáil le cuidiú leis na Limistéir a bhfuil tús le cur le próiseas foirmeálta pleanála teanga iontu go fóill agus leis na Bailte Seirbhíse Gaeltachta, ar mhaithe lena n-ullmhú don obair.

**ATHBHREITHNIÚ DE RÉIR AN CHEANTAIR GHAELTACHTA**

**Gaeltacht Dhún na nGall**

Cruthaíodh 208 post nua i nGaeltacht Dhún na nGall in 2015. Nuair a chuirtear an líon post a cailleadh san áireamh bhí glanmhéadú suntasach de 116 post i gceist, rud a chiallaigh go raibh 2,058 post i gcliantchomhlachtaí an Údaráis ag deireadh na bliana, an líon is airde post ó 2009. Cruthaíodh poist nua i gcomhlachtaí ar fud Ghaeltacht Dhún na nGall ar nós Arán Ard Teo, Ard an Rátha; Randox Teo agus Feamainn Thír Chonaill Teo, An Clochán Liath; R.A. Pacáistí Teo, Fáisc Miotail Teo, agus Meastóirí Domhanda Teo, ar Pháirc Ghnó Ghaoth Dobhair; agus Cora Tine Teo, An Fál Carrach.

Tograí Nua

Anuas air sin, cheadaigh an tÚdarás líon tograí úra do Ghaeltacht Dhún na nGall anuraidh ina mbeidh 449 post nua á gcruthú iontu agus infheistíocht iomlán de os cionn €37 milliún beartaithe nuair a bheidh na tograí sin faoi lán seoil. Ceadaíodh leibhéal ard tacaíochta do Randox Teo le cuidiú leis an chomhlacht tabhairt faoin mhórfhorbairt atá beartaithe aige ar an Chlochán Liath, agus ceadaíodh tograí eile ar nós Plaisteach Bhaile na Finne Teo agus Bia Beo Natasha Teo a bheidh ag dul i mbun gnó go luath in 2016 i mBaile na Finne agus ar Pháirc Ghnó Ghaoth Dobhair, faoi seach. Aontaíodh chomh maith maoiniú a chur ar fáil do roinnt cliantchomhlachtaí atá le tabhairt faoi phleananna forbartha breise.

Cuireadh tús le 7 ngnó úra agus bhí beagnach scór fostaithe cheana féin sna gnóthaí sin faoi dheireadh na bliana, Meastóirí Domhanda Teo ar Pháirc Ghnó Ghaoth Dobhair agus Feamainn Thír Chonaill Teo ar an Chlochán Liath ar bheirt acu.

Plean Gníomhaíochta an Fhóraim Forbartha Fiontraíochta

D’fhógair an tÚdarás an plean gníomhaíochta, *Ag Forbairt na Fiontraíochta ar Pháirc Ghnó Ghaoth Dobhair,* i mí Márta atá dírithe ar bhorradh a chur faoi chúrsaí fostaíochta agus fiontraíochta in Iarthuaisceart Dhún na nGall. Thug an tÚdarás le fios go bhfuil sé mar sprioc aige tacú le 300 post nua a chruthú agus infheistíocht de €4.7 milliún a dhéanamh ar Pháirc Ghnó Ghaoth Dobhair thar thréimhse trí bliana (2015-2017).

Le bliain go leith anuas tá fócas faoi leith dírithe ag an Údarás ar an cheantar sin agus dá thoradh:

* tá 449 post nua ceadaithe i dtograí nua a bheidh ag teacht chun cinn sna blianta amach romhainn;
* tá 3 ghnó nua tar éis lonnú in Áislann Ghaoth Dobhair ar an Pháirc Ghnó;
* tá infheistíochtaí nua beartaithe/idir lámha ag comhlachtaí ar nós Arán Ard Teo in Ard an Ratha, Euroflex Teo agus Bia Beo Natasha Teo ar Pháirc Ghnó Ghaoth Dobhair, agus Cora Tine Teo ar an Fhál Carrach;
* infheistíodh €440,000 le bliain anuas in Áislann Ghaoth Dobhair. Mar thoradh air seo tá 10 n-aonad oifige nua forbartha ar an chéad urlár atá anois ar fáil do thograí nua agus rinneadh obair leis an charrchlós a chríochnú ina iomláine.
* láimhseáil an tÚdarás 10 gcuairt suímh ó phríomhaithe a bhí ag fiosrú faoi ghnó a lonnú ar an Pháirc Ghnó. Tá roinnt de na fiosrúcháin ghnó seo fós á bplé ag an eagraíocht;
* forbraíodh ábhar margaíochta agus tá tús á chur le feachtas caidreamh phoiblí le próifíl an cheantair a ardú mar láthair le gnó a lonnú ann agus a fhorbairt;
* tá spás folamh in iar-mhonarcha Largo Foods anois á réiteach le spás breise táirgeachta a chur ar fáil do na comhlachtaí Cóin agus Abhlanna Teo, Kombucha Éireann Teo agus Bia Beo Natasha;
* tá socruithe á ndéanamh idir an tÚdarás agus Cumann Tionscal agus Tráchtála Ghaoth Dobhair maidir le plean turasóireachta a fhorbairt don cheantar chomh maith le deiseanna comhoibrithe eile le cúrsaí eacnamaíocha an cheantair a chur chun cinn.

Forbairtí Eile

Rinne comhlachtaí i gceantair eile de Ghaeltacht Dhún na nGall breis forbartha le linn na bliana le cur lena gcumas táirgeachta, Snáth Dhún na nGall Teo agus Cuan Tamhnaigh Teo san áireamh. Thóg an tÚdarás córas cóireála nua fuíolluisce ar Eastát Bhaile Mún, agus rinne sé obair athchóirithe ar infreastruchtúr thart ar an Eastát Tionscal i gCill Charthaigh. Rinneadh monarcha de chuid an Údaráis ar Eastát Tionscal na nDúnaibh a athchóiriú don togra nua teicneolaíochta Uppiddee Teo, áit a raibh seachtar fostaithe ag deireadh 2015.

Clár Leader

Tá Clár LEADER fógartha i gContae Dhún na nGall anois agus is ábhar dóchais é go mbeidh soláthar de €3 mhilliún á chur ar fáil faoin chlár seo do Ghaeltacht Dhún na nGall, na hoileáin san áireamh. Is iad Údarás na Gaeltachta agus Comhar na nOileán Teo (ar na hoileáin) a bheidh ag seachadadh Clár LEADER sa Ghaeltacht ar feadh 5 bliana amach romhainn.

Scéimeanna Fostaíochta Sóisialta

Bhí 314 duine fostaithe ar scéimeanna fostaíochta sóisialta i nGaeltacht Dhún na nGall ag deireadh na bliana, scéimeanna atá á mbainistiú agus á riaradh ag an Údarás agus atá á maoiniú ag an Roinn Coimirce Sóisialaí.

Pleanáil Teanga

I rith na bliana fógraíodh trí  Limistéar Pleanála Teanga (LPT) i nGaeltacht Thír Chonaill. Roghnaíodh Comharchumann Oileán Árainn Mhór Teo le tabhairt faoi phlean teanga a ullmhú do LPT *Árainn Mhór*. Fógraíodh LPT *Toraigh* agus LPT *Tuaisceart Dhún na nGall* ag deireadh mí Mheán Fómhair anuraidh. Lorgaíodh iarratais ó eagraíochtaí/grúpaí pobail a bheadh sásta plean teanga a ullmhú sna LPT sin agus fógrófar an dá Cheanneagraíocht a roghnófar go luath. Ciallaíonn sin go mbeidh sé cinn de Cheanneagraíochtaí i nGaeltacht Dhún na nGall i mbun oibre ag ullmhú pleananna teanga in 2016. Táthar ag súil go gcuirfidh Comharchumann Forbartha Ghaoth Dobhair plean teanga do LPT *Gaoth Dobhair, Rann na Feirste, Anagaire agus Loch an Iúir* faoi bráid an Aire le faomhadh i lár na bliana seo.

**Gaeltacht Mhaigh Eo**

Cruthaíodh 38 post nua i nGaeltacht Mhaigh Eo in 2015. Bhí 665 post lánaimseartha i gcliantchomhlachtaí an Údaráis i nGaeltacht Mhaigh Eo ag deireadh na bliana, glanlaghdú de 20 post ar an bhliain roimhe.

Cruthaíodh poist nua i roinnt comhlachtaí ar nós Innealtóireacht Cathal Shevlin Teo agus an comhlacht teicneolaíochta Crannchur Cliste Teo. Cailleadh poist le linn na bliana sa Ghaeltacht i roinnt comhlachtaí, Crann Iorrais Teo agus Selc Éireann Teo ina measc.

Bunaíodh dhá chomhlacht nua le linn na bliana ar Oileán Acla, sin iad Salann Mara Acla Teo, atá ag soláthar táirgí salainn mhara, agus Táirgí Acla Teo atá ag grúdú táirgí beorach. Bhí ceathrar fostaithe sna comhlachtaí nua seo ag deireadh na bliana.

Ceadaíodh os cionn 30 post i dtograí nua a bheidh ag teacht chun cinn i nGaeltacht Mhaigh Eo amach anseo, i gcomhlachtaí atá ann cheana féin agus comhlachtaí nua atá á mbunú. Tá infheistíocht iomlán de €2.86 milliún beartaithe sna tograí seo nuair a bheidh siad faoi lán seoil.

Ionad Traenála don Táthú i mBéal an Mhuirthead

Anuraidh rinneadh monarcha de chuid an Údaráis ar Eastát Tionscal dá chuid i mBéal an Mhuirthead a athfhorbairt mar ionad traenála don táthú, le maoiniú ón Údarás agus ó Fhiontar Chomhraic Teo. Rinneadh infheistíocht de €262,342 leis an fhoirgneamh a athchóiriú agus a thabhairt go dtí an caighdeán riachtanach agus insealbhaíodh an trealamh cuí. Is iad Muintearas Teo a bheidh i mbun bhainistiú an Ionaid. Reáchtáil *Ionad Traenála MSLETB Sligeach/Béal an Átha* an chéad chúrsa san ionad i mí na Samhna seo caite agus beidh cúrsa nua ag tosú i mí Bealtaine 2016. Rinneadh an t-ionad seo a fhorbairt de bharr éileamh a tháinig ó fhostóirí sa cheantar do tháthairí cáilithe.

Tograí Turasóireachta

Rinneadh infheistíocht iomlán de €183,500 i dtogra turasóireacht chultúrtha in Acaill le tacaíocht ón Údarás, ó Bhord Iascaigh Mhara, ó Chomhairle Contae Mhaigh Eo agus ó Fháilte Éireann. De bharr na hinfheistíochta seo beidh raon táirgí nua turasóireachta ag teacht ar an mhargadh in Acaill in 2016 faoi scáth Chomhlacht Forbartha Áitiúil Acla Teo. Tá ceangal ag Comharchumann Ionad Deirbhile, An Eachléim leis an togra seo agus tá an dá eagraíocht ag forbairt comhfhiontar turasóireachta bunaithe ar chultúr agus ar oidhreacht Ghaeltacht Mhaigh Eo.

Scéimeanna Fostaíochta Sóisialta

Bhí 211 duine fostaithe ar scéimeanna fostaíochta sóisialta i nGaeltacht Mhaigh Eo ag deireadh na bliana. Tá na scéimeanna seo á mbainistiú agus á riaradh ag an Údarás agus tá siad á maoiniú ag an Roinn Coimirce Sóisialaí.

Pleanáil Teanga

I rith na bliana, fógraíodh dhá  Limistéar Pleanála Teanga (LPT) i nGaeltacht Mhaigh Eo. Roghnaíodh Comharchumann Dhúiche Sheoigheach Teo le tabhairt faoi phlean teanga a ullmhú do LPT *Dúiche Sheoigheach agus Tuar Mhic Éadaigh*. Fógraíodh LPT *Maigh Eo Thuaidh* ag deireadh mí Mheán Fómhair anuraidh. Lorgaíodh iarratais ó eagraíochtaí/grúpaí pobail a bheadh sásta plean teanga a ullmhú sna LPTanna sin, agus fógrófar an Cheanneagraíocht a roghnófar i gcás LPT *Maigh Eo Thuaidh* go luath. Ciallaíonn sin go mbeidh dhá Cheanneagraíocht i mbun oibre ag ullmhú pleananna teanga in LPT i nGaeltacht Mhaigh Eo in 2016.

**Gaeltacht na Gaillimhe**

Cruthaíodh 131 post nua i nGaeltacht na Gaillimhe in 2015. Nuair a thógtar líon na bpost a cailleadh san áireamh, bhí glanmhéadú de 44 post ar an bhliain roimhe. Bhí 2,879 post lánaimseartha i gcliantchomhlachtaí an Údaráis i nGaeltacht na Gaillimhe ag deireadh na bliana.

Cruthaíodh poist nua i rith na bliana, go príomha i gcomhlachtaí atá ag feidhmiú sna hearnálacha feistí leighis, saindéantúsaíochta, seirbhísí agus na mara, ina measc Mylan Teo, Proxy Biomedical, CTL Tástáil Teo, Magamedia Teo agus Bradán Beo Teo. Cailleadh roinnt post i gcomhlachtaí a bhí ag feidhmiú sna tionscail seirbhísí agus déantúsaíochta.

Tháinig borradh faoi earnáil na mara i ndeisceart Chonamara i rith na bliana. Tá ag éirí go maith leis an chomhlacht Bradán Beo Teo (BBT) agus bhí fómhar de 960 tonna i mbliana acu. Tá deireadh tagtha anois leis an bhfoléas a bhí ag Marine Harvest ó BBT ar an Aird Mhóir, Cill Chiaráin. Chuir BBT 500,000 gealóg chun farraige san Aird Mhóir i mí Dheireadh Fómhair 2015. Beidh siad seo lánfhásta in 2017. Tá trí shuíomh in úsáid ag BBT anois chun éisc a fhás. Faoi láthair tá 19 fostaithe go díreach ag BBT agus súil acu daoine breise a fhostú in 2016. Bhí tionchar mór ag gníomhaíochtaí Marine Harvest agus BBT ar an fhostaíocht i gcomhlachtaí eile sa cheantar ar nós Cillchiaráin Eisc Teo, ISPG agus soláthraithe seirbhíse i rith na bliana agus creidtear do mbeidh tuilleadh fáis ar an fhostaíocht sna comhlachtaí sin sna blianta beaga romhainn.

Tograí Nua

Chuaigh 7 ngnó nua i mbun gnó i rith na bliana ar fud Ghaeltacht na Gaillimhe, ina measc bhí Feamainn Orgánach Chonamara Teo atá lonnaithe i mBaile na hAbhann agus Cuideachta Grúdaireachta Teo atá lonnaithe ar an Cheathrú Rua. Bhí 15 duine fostaithe sna gnóthaí nua seo ag deireadh na bliana. Ceadaíodh líon tograí i rith na bliana ina mbeidh os cionn 35 post á gcruthú agus infheistíocht de €6 mhilliún á déanamh nuair atá na forbairtí beartaithe faoi lán seoil.

Rinneadh obair athchóirithe ar mhonarcha de chuid an Údaráis ar Eastát Tionscal Chasla le spás breise a chur ar fáil don chomhlacht Mylan Teo ar chostas de €1 mhilliún. Tosaíodh ar obair athfhorbartha, a chosnóidh os cionn €0.5 milliún, ar mhonarcha de chuid an Údaráis ar Eastát Bhaile an tSléibhe, An Spidéal le spás breise táirgeachta a chur ar fáil don chomhlacht Proxy Biomedical a bheidh ag déanamh forbairt ar an ghnó. Táthar ag súil go dtiocfaidh tuilleadh fostaíochta chun cinn sna comhlachtaí leis an fhorbairt seo.

Teach an Phiarsaigh

Cheadaigh an tÚdarás soláthar caipitil de €1 mhilliún i dtreo na gcostas a bhaineann le forbairt ar an ionad cuairteoirí atá beartaithe ar an suíomh in aice le Teach an Phiarsaigh. Is é an tÚdarás atá i mbun bhainistiú an togra agus tá maoiniú iomlán de €4.9 milliún ceadaithe don togra ag an Rialtas, ag an Údarás agus ag Fáilte Éireann. Tá an t-ionad cuairteoirí ag Teach an Phiarsaigh ar cheann de na hocht meabhrúchán bhuana atá á bhforbairt mar chuid d'Éire 2016: Clár Comórtha Céad Bliain. Tá tús curtha anois ag an chomhlacht tógála Carey Developments Ltd le forbairt ar an ionad. Táthar ag súil go mbeidh an obair a bhaineann le *Slí na Coille* críochnaithe faoi Cháisc 2016 agus go mbeidh an t-ionad do chuairteoirí críochnaithe faoi dheireadh mhí Mheán Fómhair 2016.

Scéimeanna Fostaíochta Sóisialta

Bhí 349 duine fostaithe ar scéimeanna fostaíochta sóisialta i nGaeltacht na Gaillimhe ag deireadh na bliana. Tá na scéimeanna seo á mbainistiú agus á riaradh ag an Údarás agus tá siad á maoiniú ag an Roinn Coimirce Sóisialaí.

Pleanáil Teanga

I rith na bliana, fógraíodh trí Limistéar Pleanála Teanga (LPT) i nGaeltacht na Gaillimhe. Roghnaíodh Comharchumann Dhúiche Sheoigheach Teo le tabhairt faoi phlean teanga a ullmhú do LPT *Dúiche Sheoigheach agus Tuar Mhic Éadaigh* agus Forbairt Chonamara Láir Teo le tabhairt faoin obair chéanna do LPT *Conamara Láir*. Fógraíodh LPT *Oileáin Árann* ag deireadh mhí Mheán Fómhair anuraidh. Lorgaíodh iarratais ó eagraíochtaí/grúpaí pobail a bheadh sásta dul i mbun na hoibre seo sna LPT sin, agus fógrófar an Cheanneagraíocht a roghnófar i gcás LPT *Oileáin Árann* go luath.  Ciallaíonn sé sin go mbeidh sé cinn de Cheanneagraíochtaí i nGaeltacht na Gaillimhe i mbun oibre ag ullmhú pleananna teanga in 2016. Táthar ag súil go gcuirfear plean teanga do LPT *Cois Fharraige* faoi bráid an Aire le faomhadh i lár na bliana seo.

**Gaeltacht na Mí**

Cruthaíodh 56 post nua i nGaeltacht na Mí anuraidh, agus nuair a thógtar líon na bpost a cailleadh san áireamh bhí glanmhéadú de 53 post i gceist. Bhí 239 post lánaimseartha i gcliantchomhlachtaí an Údaráis i nGaeltacht na Mí ag deireadh na bliana, an líon is airde post sa cheantar sin le deich mbliana anuas.

Tháinig fás suntasach ar an leibhéal fostaíochta sa chomhlacht Faughan Foods Ltd. Is é seo an comhlacht is mó fostaíocht sa cheantar le beagnach 100 duine ag obair ann. Mhéadaigh an fhostaíocht sa chomhlacht Clearplas Ltd, a bunaíodh in 2014, agus tá os cionn scór fostaithe sa chomhlacht sin anois. Lena chois sin, ceadaíodh tograí nua i rith na bliana ina gcruthófar os cionn 12 phost nua agus ina ndéanfar infheistíocht de bheagnach trí cheathrú milliún Euro nuair a bheidh na forbairtí atá beartaithe acu curtha i gcrích.

Fógraíodh Limistéar Pleanála Teanga (LPT) *Ráth Chairn agus Baile Ghib* ag deireadh mhí Mheán Fómhair anuraidh. Lorgaíodh iarratais ó eagraíochtaí/grúpaí pobail a bheadh sásta tabhairt faoi phlean teanga a ullmhú don LPT sin.  Fógrófar an Cheanneagraíocht a roghnófar go luath.

**Gaeltacht Chiarraí**

Cruthaíodh 55 post nua i nGaeltacht Chiarraí in 2015. Cruthaíodh na poist nua seo i gcomhlachtaí atá ag feidhmiú sna hearnálacha bia agus deoch, seirbhísí agus ceardaíochta den chuid is mó. Dhún an comhlacht Sliabh Breandáin Teo le linn na bliana agus chaill os cionn 30 duine a bpost. Nuair a thógtar san áireamh an líon post a cailleadh, bhí glanchaillteanas de 6 phost san iomlán ann. Bhí 655 post lánaimseartha i gcliantchomhlachtaí an Údaráis i nGaeltacht Chiarraí ag deireadh na bliana.

Is ábhar dóchais é gur thosaigh 12 ghnó nua ag trádáil sa cheantar i rith na bliana agus bhí 19 duine fostaithe sna gnóthaí seo ag deireadh 2016. Is tograí sna hearnálacha seirbhísí teicneolaíochta, bia, agus turasóireachta den chuid is mó a chuaigh i mbun forbartha agus táthar ag súil go mbeidh fás ag teacht orthu seo sna blianta amach romhainn.

Ceadaíodh líon tograí i rith na bliana ina mbeidh 42 post nua á gcruthú agus infheistíocht iomlán de €3.3 milliún á dhéanamh iontu nuair atá na forbairtí beartaithe faoi lán seoil.

Lean an tÚdarás leis an phlean athchóirithe a bhí aige do Pháirc Ghnó na Coille agus infheistíodh os cionn €200,000 le ceithre aonad eile a chur in oiriúint do thograí táirgeachta bia i rith na bliana. Rinne an tÚdarás cinneadh cúpla bliain siar na haonaid go léir ar an Pháirc Ghnó a uasghrádú go dtí an caighdeán atá á éileamh ag comhlachtaí san earnáil bia chomh maith leo siúd a chuireann seirbhísí cúl oifige ar fáil. Tá €0.5 milliún san iomlán infheistithe ag an Údarás. Tá an clár athchóirithe beagnach críochnaithe anois agus gach aonad lán nó in áirithe do chliant.

Scéimeanna Fostaíochta Sóisialta

Bhí 90 duine fostaithe ar scéimeanna fostaíochta sóisialta i nGaeltacht Chiarraí ag deireadh na bliana. Tá na scéimeanna seo á mbainistiú agus á riaradh ag an Údarás agus tá siad á maoiniú ag an Roinn Coimirce Sóisialaí.

Pleanáil Teanga

Is é Comharchumann Forbartha Chorca Dhuibhne Teo an Cheanneagraíocht atá ag réiteach plean teanga do LPT *Ciarraí Thiar* agus Comhchoiste Ghaeltachtaí Chiarraí Theas Teo an Cheanneagraíocht atá ag ullmhú plean do LPT *Ciarraí Theas*. Táthar ag súil go gcuirfear plean teanga don dá LPT seo faoi bhráid an Aire le faomhadh i gcaitheamh na bliana seo.

**Gaeltacht Chorcaí**

Cruthaíodh 40 post nua i nGaeltacht Chorcaí in 2015. Nuair a thógtar san áireamh an líon post a cailleadh, bhí glanmhéadú de 28 post san iomlán ann. Bhí 614 post lánaimseartha i gcliantchomhlachtaí an Údaráis i nGaeltacht Chorcaí ag deireadh na bliana. Tháinig fás ar an fhostaíocht i gcomhlachtaí sna hearnálacha saindéantúsaíochta. Lean an comhlacht Folláin Teo leis an fhorbairt shuntasacha atá á déanamh aige ar aonad nua táirgeachta agus táthar ag súil an gnó a aistriú isteach ann níos moille i mbliana.

Thosaigh dhá ghnó nua sa cheantar i rith na bliana agus bhí 8 fostaithe sna comhlachtaí seo ag deireadh na bliana. Tá an comhlacht táirgeachta cáise, Táirgí Cáise Bhuabhaill Mhaigh Chromtha Teo, atá lonnaithe i gCill na Martra ar cheann acu seo agus tá an comhlacht ag dul ó neart go neart.

Pleanáil Teanga

Fógraíodh Limistéar Pleanála Teanga (LPT) *Múscraí* le linn na bliana. Lorgaíodh iarratais ó eagraíochtaí/grúpaí pobail a bheadh sásta tabhairt faoi phlean teanga a ullmhú agus a fheidhmiú don cheantar sin agus roghnaíodh Comharchumann Forbartha Mhúscraí Teo i dul i mbun na hoibre.

**Gaeltacht Phort Láirge**

Cruthaíodh 5 phost nua i nGaeltacht Phort Láirge le linn na bliana, ach nuair a thógtar líon na bpost a cailleadh san áireamh bhí an fhostaíocht mar an gcéanna leis an bhliain roimhe. Bhí 148 post lánaimseartha i gcliantchomhlachtaí an Údaráis i nGaeltacht Phort Láirge ag deireadh na bliana.

Le linn na bliana, cheadaigh an tÚdarás soláthar de €96,000 d’Institiúid Teicneolaíochta Phort Láirge le cúrsa Ard-Dioplóma i Léiriú Teilifíse a reáchtáil sa Rinn, i gCo. Phort Láirge i gcomhar le Nemeton Teo. Tá tacaíocht á cur ar fáil ag an Údarás don chúrsa seo le roinnt blianta anois. Bhí 89 céimí ag an chúrsa thar thréimhse seacht mbliana acadúla agus bhí 13 fochéimí sa bhliain acadúil a chríochnaigh in 2015. Tá 43% díobh seo ag obair san earnáil chlosamhairc sa Ghaeltacht le comhlachtaí léiriúcháin nó le TG4 agus 24% díobh ag obair san earnáil seo lasmuigh den Ghaeltacht. De bharr go ritear an cúrsa as Gaeilge, bíonn na rannpháirtithe ábalta feidhmiú sa dá theanga agus is buntáiste mór é sin dóibh agus iad ag lorg poist. Tá an tríú cuid de chomhlachtaí léirithe teilifíse na tíre ag soláthar clár Gaeilge.

Pleanáil Teanga

Is é Comhlucht Forbartha na nDéise Teo an Cheanneagraíocht atá ag réiteach plean teanga do LPT *Na Déise* agus táthar ag súil le plean teanga don LPT a chur faoi bhráid an Aire le faomhadh níos déanaí i mbliana.

**Críoch**

**Eolas breise:** Siubhán Nic Grianna, Bainisteoir Cumarsáide & Margaíochta

 Údarás na Gaeltachta – 091 503219 / 087 2217757 / sng@udaras.ie

1. Tá an anailís i dtuarascáil *Insight Statistical Consultants* bunaithe ar na figiúirí as an ABSEI (Tuarascáil um Shuirbhé Bliantúil Gnó ar Thionchar Eacnamaíoch) is déanaí. Rinne an Roinn Post, Fiontar agus Nuálaíochta an suirbhé *ABSEI* in 2015 ar gach gníomhaireacht forbartha. [↑](#footnote-ref-1)
2. Déanann Údarás na Gaeltachta bainistiú agus riaradh ar *An Scéim Fostaíochta Pobail*, *An Scéim Shóisialta Tuaithe*, *Tús* agus *Tús Nua*, atá maoinithe ag an Roinn Coimirce Sóisialaí. [↑](#footnote-ref-2)